İnsan sağlamlığı və ətraf mühit | 8

Spirtli içki düşkünlərinin və narkotik maddə istifadəçilərinin uşaqlarında şikəst və eybəcərliklərlə doğulma ehtimalı yüksək olur.
Siqaret çəkərkən insan bədəninin xroniki zəhərlənməsi baş verir. Siqaret tüstüsünün tərkibində nikotin, dəm qazı, sinil turşusu, ammonyak, az miqdarda radioaktiv maddələr, üzvi turşular, qatran və zəhərli qazlar olur. Siqaretçəkmənin geniş yayılmasının əsas səbəbi nikotinin sinir sisteminə bihuşedici (eyforik) təsir göstərməsidir. Belə təsir insanda zövqverici hissiyyatın meydana gəlməsinə səbəb olur ki, bu da siqaretdən asılılıq yaradır. Amma zaman keçdikcə astma, xərçəng kimi xəstəliklərin yaranması ilə nəticələnir. Bundan başqa, siqaretdən sui-istifadə zamanı insanda beyin fəallığının zəifləməsi, dad hissiyyatının dəyişməsi kimi hallar müşahidə edilir. Tərkibində kanserogen maddələrin konsentrasiyası adi siqaretdən 10 dəfə yüksək olan elektron siqaretlərə keçid isə bu gün problemləri daha da artırır. Unutmaq olmaz ki, qana dərhal daxil olan nikotin buxarının tərkibində olan formaldehid orqanizmin zəhərlənməsinə və hətta ölümə səbəb ola bilər.
Orqanizmin enerji səviyyəsini həmişə yüksək saxlamaq üçün energetik içkilər ən populyar və əlçatan üsullardan biridir. Bir çoxları energetik içkilərdən sui-istifadə edir, bu zaman onlarda gümrahlıq hissi əvəzinə narahatlıq və qıcıqlanma, ürək döyüntüsünün artması, qan təzyiqinin qalxması və yuxu pozğunluğu yaranır. Ən təhlükəlisi isə odur ki, energetik içkilər də insanlarda asılılıq yaradır və orqanizmin uyğunlaşma imkanlarının tükənməsinə səbəb olur.
Siqaret çəkmək, alkoqol qəbulu, qidalanma normalarının pozulması nəticəsində ürəyi qidalandıran arteriyanın tam və ya qismən daralması səbəbindən insanda miokard infarktı baş verir. Qanda yağabənzər maddənin – xolesterinin artması da elə bu səbəblərdən olur. Ürəyə qan axınının pozulması ürək əzələsinin ciddi zədələnməsinə və ya məhvinə səbəb ola bilər.