İnsan sağlamlığı və ətraf mühit | 8

Müzakirə edin:
1. Yoluxucu xəstəliklərin yayılmasının qarşısını necə almaq mümkündür?
2. İnsanlara xəstəliklərdən qorunmaq üçün necə kömək etmək olar?
Orqanizmin xəstəliklərə qarşı qoruyucu vasitələri olmasaydı, o, mikroorqanizmlər tərəfindən tez məhv olardı.
Təbii maneələr və immun sistemi insan orqanizmini infeksiyaya səbəb ola biləcək yad mikroorqanizmlərdən qoruyur.
Təbii fiziki və ya kimyəvi maneələrə dəri, selikli qişalar, göz yaşı, qulaq kiri, selik və mədə turşusu daxildir.

| Göz yaşı göz yaşı vəzisində əmələ gəlir. Maye əvvəlcə göz yaşı kanalcığı vasitəsilə gözün daxili küncündə yerləşən göz yaşı kisəsinə, daha sonra isə göz yaşı axarı ilə burun boşluğuna keçir.

Dəri infeksiyaların orqanizmə düşməsinin qarşısını ala bilən fiziki bir maneədir. O yalnız zədələndikdə (məsələn, yara, həşərat sancması və ya yanıq) mikroorqanizmlərin təsirinə mane ola bilmir. Ağız və burun boşluqlarının, göz qapaqlarının daxili səthlərini örtən selikli qişanın hüceyrələri selik ifraz edərək kimyəvi maneə rolunu oynayır. Göz yaşı və ağız suyunun tərkibindəki lizosim fermenti bakteriyaların hüceyrə divarını parçalayaraq onları məhv edir.

Burun boşluğunun və tənəffüs yollarının divarları seliklə örtüldüyündən nəfəs aldığımız havanı qismən zərərsizləşdirir. Tənəffüs yoluna daxil olan mikroorqanizmlər öskürərkən və ya asqırma zamanı seliklə birlikdə bədəndən xaric edilir.
| Qulaq kirinin tərkibində patogenlərə qarşı xüsusi maddələr var.
| Seliyin xaric edilməsi tənəffüs yollarının daxili səthindəki kiçik kirpiklərin hərəkəti nəticəsində baş verir. Kirpiklər bəlğəmi tənəffüs yollarına itələyərək onu ağciyərlərdən uzaqlaşdırır.