İnsan sağlamlığı və ətraf mühit | 8

8.2 Sağlam qidalanma

Qısamüddətli mədə pozulmaları ilə yanaşı, insanda həzm sisteminin başqa uzunsürən – xroniki xəstəlikləri də mövcuddur. • Həzm sisteminin hansı xəstəlikləri barədə məlumatınız var? • Onların yaranma səbəbləri nədir? |

Sağlamlığın ən əsas şərtlərindən biri düzgün qidalanmadır. Düzgün qidalanmamaq nəticəsində orqanizmdə maddələr mübadiləsinin pozulması ilə əlaqədar bir çox xəstəliklər meydana gəlir. İnsanın yaşından, cinsindən, fiziki aktivliyindən, həyat tərzindən, doğulduğu torpağın məhsullarından, yeməklərindən və mədəniyyətindən asılı olaraq sağlam qidalanmanın əsas prinsipləri formalaşır. |
Açar sözlər | qida əlavələri, piylənmə, kanserogen, distrofiya

Düzgün balanslaşdırılmış qida rasionunun təmin edilməsi, bədənin ehtiyacı olan bütün qida maddələrinin ona verilməsi sağlam qidalanmanın əsasını təşkil edir. Bu, lazım olan miqdarda qəbul olunan zülallar, karbohidratlar, yağlar, vitaminlər və minerallarla qidalanma deməkdir. Sağlam qidalanma nəticəsində insanda enerji səviyyəsi artır, immun sistemi güclənir və onun ümumi sağlamlıq vəziyyəti yaxşılaşır. Müasir dövrdə insanı qida maddələri ilə təmin etmək üçün ərzaq istehsalında bir sıra qida texnologiyalarından istifadə olunur. Bunlardan biri istehsal zamanı ərzaq məhsullarına bir sıra qida əlavələrinin qatılmasıdır. Qida əlavələri İstehsal, qablaşdırma, daşınma və ya saxlanılma zamanı qida məhsullarına texnoloji məqsədlər üçün əlavə olunan konservantlar adlanan maddələr mövcuddur. Bu maddələrdən eyni zamanda məhsullara istənilən xüsusiyyətləri, məsələn, müəyyən bir qoxu, rəng (boyalar), dad vermək üçün də istifadə olunur. |