Elm, texnologiya, həyat

Müasir diaqnostika üsulları dölün inkişafının erkən mərhələlərindən onu müşahidə etməyə imkan verir. Hamilə qadının sağlam uşaq dünyaya gətirməsi üçün vaxtaşırı müayinədən keçməsi vacib şərtdir. Belə diaqnostika üsullarından biri də kardiotokoqrafiyadır. Bu üsulla dölün ürək döyüntülərini, uşaqlığın yığılma fəallığını və dölün hərəkətlərini birlikdə analiz etmək olar. Tədqiqat 30 dəqiqə ərzində hamilə qadının oturaq və ya yanı üstə uzanmış vəziyyətində aparılır. Dölün ürək döyüntülərini eşitmək üçün ilk ultrasəs məkan sensorunu qarın hissəyə, ikinci tokosensoru isə uşaqlığın yığılmalarını qeyd etmək üçün bu orqanın aşağı hissəsinə yerləşdirirlər. Dölün hərəkətini izləmək üçün üçüncü sensor hamilə qadının əlində olur. Kardiotokoqram dölün inkişafının mürəkkəb proseslərini əks etdirir. Həkim həmin qeydləri xüsusi “Fişer şkalası” üzrə qiymətləndirir və hər meyara görə qoyulan bal əsasında dölün vəziyyəti haqqında məlumat verilir: |

· Meyarlar üzrə 8-10 bal ürək fəaliyyətinin normal olması haqqındadır.
· 5-7 bal dölün inkişafında ilkin pozuntu əlamətlərinin olduğu haqqındadır.
· 4 bal və ondan aşağı göstərici isə dölün inkişafında ciddi fəsadların olması haqqında xəbərdarlıq edir.
Bu səbəbdən bətndaxili inkişaf prosesində mənfi dəyişikliklər olarsa, vaxtında müdaxilə etməklə onları aradan götürmək mümkündür.