Canlı aləmin təsnifatı | 7

Məsələn, evqlendə işıqda fotosintez baş verir, qaranlıqda isə o, heterotrof yolla qidalanır. Protistalar həyatlarının ən azı bir mərhələsində hərəkətli olur.
Protistalar qamçılar, kirpikciklər və yalançı ayaqlardan istifadə edərək müxtəlif üsulla hərəkət edirlər. Onlarda müxtəlif quruluşlu hüceyrə qılafını, xromatoforları, fərqli gedən həyat tsikllərini müşahidə etmək olar. Protistaların koloniya halında yaşayan nümayəndələri də var. Hüceyrələri tam ixtisaslaşmadığından birhüceyrəli hesab olunurlar. Bunlara volvoksu, pandorinanı və qoniumu misal göstərmək olar.
Hazırda protistaların təsnifatı tam formalaşmayıb və onların müxtəlif xüsusiyyətlərindən istifadə olunaraq araşdırılmış məlumatları sistemləşdirmək cəhdləri davam edir.
Öyrəndiklərinizi tətbiq edin

• Sistematik vahidləri ümumi xüsusiyyətləri birləşdirən kateqoriyadan başlayaraq ən kiçik sistematik vahidə qədər ardıcıllıqla düzün. |  | A. Çovdar cinsi B. Bitkilər aləmi C. Qırtıckimilər fəsiləsi D. Əkin çovdarı E. Qırtıcçiçəklilər sırası F. Birləpəlilər sinfi G. Çiçəkli bitkilər şöbəsi

Müzakirə edin:
1. Heyvanların və bitkilərin müvafiq sistematik kateqoriyalarını daxil edərkən hansı nömrələrin yanında müxtəlif adlar olacaq?
2. Nə üçün növ ən çox fərdi əlamətləri birləşdirən sistematik kateqoriya kimi qeyd edilir?
Öyrəndiklərinizi yoxlayın
1. İstənilən iki aləmin fərqli və oxşar cəhətlərini müəyyən edin.
2. Canlı orqanizmlərin qruplara bölünməsinin iki səbəbini göstərin. Fikrinizi əsaslandırın.
3. Təsnifat sistemləri dəyişə bilərmi? Nə üçün?