Heyvanlarda və insanda çoxalma | 6

Bətndaxili inkişaf şərti olaraq başlanğıc, rüşeym və döl dövrlərinə ayrılır. Başlanğıc dövr mayalanma ilə başlayır. Mayalanmadan sonra mayalanmış yumurta-hüceyrə uşaqlıq borusu ilə irəliləyir və orada bölünərək çoxhüceyrəli rüşeymə çevrilir.
Rüşeym 4-5 gündən sonra uşaqlığın içərisinə düşür və 2 gün burada sərbəst qalır. Sonra onun selikli qişasına daxil olaraq ona yapışır. Bu proses implantasiya adlanır. İmplantasiyadan sonra bətndaxili inkişafın rüşeym dövrü başlayır.
Rüşeym dövründə rüşeymi formalaşdıran hüceyrələrin sayı artmağa başlayır. Rüşeym hüceyrələrinin bir qismindən qişalar formalaşır. Rüşeymin xarici qişası xovlu, həm də qan kapilyarları ilə zəngin olur. Qida maddələri və oksigen bu xovların qan kapilyarlarından rüşeymə keçir. Xovlu qişanın içərisində nazik və şəffaf olan daha bir daxili qişa var və o, qovuq əmələ gətirir. Bu qovuqda xüsusi maye olur. Rüşeym bu mayenin içərisində yerləşir. Daxili qişa rüşeymi xarici təsirlərdən qoruyur.
Rüşeym mərhələsində gələcək orqanizmin orqan və orqanlar sisteminə başlanğıc verən qatlar formalaşır.
İnsanın bətndaxili inkişafının mərhələləri