II hissə |  |

8.1 Orqanizmin qoruyucu sistemi

| Orqanizm bir sıra yoluxucu xəstəliklərə səbəb olan patogenlərdən özünü daim müdafiə edir. • Patogenlər nədir? Onlar insan orqanizminə necə daxil olur? • Niyə eyni şəraitdə və eyni yerdə olan insanların bəziləri xəstəliyə yoluxur? • “Güclü immun sistemi”nə malik olmaq nə deməkdir?

Açar sözlər | patogenlər, immunitet, antigen, anticisim
| Bakteriya, virus və ya digər patogenlər canlılarda xəstəliklərə səbəb olur. Patogenlər insan orqanizminə birbaşa, əsasən, ətraf mühit amilləri – hava, su və qida ilə daxil olur. Onlar həm də bir şəxsdən digərinə birbaşa, yaxud dolayı təmas yolu ilə, məsələn, ağcaqanad, milçək və s. kimi müəyyən daşıyıcılarla və ya qan vasitəsilə ötürülə bilir. Yoluxmuş şəxsdən sağlam insana keçən xəstəliklərə yoluxucu (infeksion) xəstəliklər deyilir.

Fəaliyyət
Yoluxucu xəstəliklərin ötürülmə yolları
Yoluxucu xəstəliklərlə onların ötürülmə yolları arasında uyğunluğu müəyyən edin.
Xəstəliklər
A. Tənəffüs yollarının xəstəlikləri (qrip, angina, qızılca, göyöskürək, vərəm, suçiçəyi)
B. Bağırsaq xəstəlikləri (dizenteriya, qarın yatalağı, vəba, hepatit)
C. Qan xəstəlikləri (malyariya, gənə ensefaliti)
D. Dəri xəstəlikləri (qoturluq, Sibir xorası)
Ötürülmə yolları
1. Qida maddələri, su, çirkli əllər və milçəklər
2. Hava-damcı yolu ilə
3. Təmas yolu ilə
4. Qansoranların (ağcaqanad, gənə, birə, bit) sancması ilə