II hissə |  |

7.2 Heyvanlar aləminin təsnifatı
Yer üzündə 2 milyona yaxın heyvan növü mövcuddur. Heyvanlar yaşayış mühitinə, ölçülərinə və quruluş xüsusiyyətlərinə görə müxtəlif olurlar.
• Heyvan orqanizmlərinin hansı ümumi əlamətləri var?
• Heyvanları bir qrupda birləşdirərkən onların hansı xüsusiyyətləri və əlamətləri nəzərə alınmalıdır?

Açar sözlər | tip, dəstə, onurğalılar, onurğasızlar

| Yer üzündə həyat olan bütün mühitlərdə heyvanlara rast gəlmək olar. Onların müxtəlifliyini öyrənmək üçün heyvanları qruplara ayırmaq, təsnif etmək və ümumi bir sistemə gətirmək lazımdır. Təsnifata görə həm canlı, həm də nəsli kəsilmiş heyvanlar bir aləmdə birləşdirilir. Müasir təsnifatda istifadə olunan sistematik kateqoriyalardan tip və dəstə yalnız heyvan sistematikasına aiddir. Tip mənşəcə qohum olan sinifləri, dəstə isə fəsilələri birləşdirən təsnifat vahididir. Təsnifat cədvəlində bütün təsnifat vahidləri sadədən mürəkkəbə doğru yerləşdirilir.

Fəaliyyət
Təsnifat prinsipləri
Müxtəlif heyvanların skeleti göstərilmiş şəklə əsasən sualları cavablandırın.

| 1. Bu heyvanları hansı sistematik kateqoriyada birləşdirmək olar? 2. Skeletin hansı hissəsinə görə şəkildə təsvir olunan bütün orqanizmləri eyni sistematik qrupa daxil edirlər? Fikirlərinizi əsaslandırın. 3. Skeletin hissələri hansı funksiyaları yerinə yetirir?