II hissə |  |

| Molyusklar tipinə aid heyvanların bir çoxunda bədən xaricdən çanaqla örtülmüşdür. Çanağın altında manti adlanan dəri törəməsi var. Molyusklar tipi üç sinfə bölünür: qarınayaqlılar, ikitaylılar və başayaqlılar. Dərisitikanlılar tipinin nümayəndələri dənizlərin dibində yaşayan heyvanlardır. Bədənləri xaricdən iynəciklərlə örtülmüşdür. Yetkin formaları şüalı, sürfələri isə ikitərəfli simmetriyaya malikdir. Dəniz ulduzları, dəniz zanbaqları, ofiurlar, dəniz kirpiləri və holoturilər bu tipə aiddir.

|  | Buğumayaqlılar tipi heyvanlar aləminin ən çox növə malik olan tipidir. Tipin əsas xüsusiyyətləri buğumlu bədənin və ətrafların olmasıdır. Buğumayaqlılar tipi üç sinfə bölünür: xərçəngkimilər sinfi, hörümçəkkimilər sinfi, həşəratlar sinfi. Xordalılar tipinin əsas əlaməti daxili ox skeleti – xordanın (və ya onurğanın) olmasıdır. Xorda dayaq funksiyasını yerinə yetirərək bədənə möhkəmlik verir. Bu yalnız tipin ibtidai nümayəndələrində həyatı boyu saxlanılır, ali quruluşlu xordalılarda isə onurğa ilə əvəz olunur. Qığırdaqlı balıqlar, sümüklü balıqlar, suda-quruda yaşayanlar, sürünənlər, quşlar və məməlilər sinifləri xordalılar tipinə aiddir.