Canlı aləmin təsnifatı | 7

Heyvanlar aləmi iki böyük qrupa – onurğasızlara və onurğalılara bölünür.

Onurğasız heyvanlar Bağırsaqboşluqlular tipi hidrozoalar, sifoid meduzaları və mərcan polipləri siniflərinə bölünür. Su mühitində yaşayan bu canlılar şüalı (radial) simmetriyaya malikdir. Tipin səciyyəvi əlaməti bağırsaq boşluğu və dalayıcı hüceyrələrin olmasıdır. Yastı qurdlar tipi – ikitərəfli simmetriyaya malik, bədənləri bel-qarın istiqamətində yastılaşmış heyvanlardır. Yastı qurdlarda orqanlar və orqanlar sistemi mövcuddur. Kirpikli qurdlar, sorucu qurdlar və lentşəkilli qurdlar – bu tipə aiddir. Sap qurdlar tipinə aid heyvanların bədəni xaricdən kutikula ilə örtülmüşdür. Daxili orqanları xüsusi divarı olmayan ilk bədən boşluğunda yerləşir. Əksəriyyəti müxtəlif cinsiyyətli heyvanlardır. Bu tipə əsl sap qurdlar və ya nematodlar sinfi aiddir. Həlqəvi qurdlar tipinə aid heyvanların bədənləri uzunsov olur və buğumlara bölünür. Onların yaxşı inkişaf etmiş qapalı qan-damar sistemi var. Bu tip üç əsas sinfə ayrılır: azqıllı qurdlar, çoxqıllı qurdlar və zəlilər. |